Diari Oficial de la Generalitat Valenciana


Sumari del DOGV 9222, del 24-11-2021 (2021/11417)

ORDRE 13/2021, de 21 d'octubre, de la Conselleria d'Hisenda i Model Econòmic, per la qual s'aproven els models d'autoliquidació i pagaments fraccionats de l'impost sobre activitats que incideixen en el medi ambient, en la modalitat d'activitat de transport d'energia elèctrica efectuada pels elements fixos del subministrament d'energia elèctrica.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9222

Data del DOGV
:   24-11-2021

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2021/11099


Data del document
:   21-10-2021

Organisme emissor
:   Conselleria d'Hisenda i Model Econòmic

Tipus de document
:   Ordre

Descriptors 

:   * Conselleria d'Hisenda i Model Econòmic
    * administració regional
    * impost
    * legislació
    * recaptació d'impostos
    * impost real
    * impost sobre el consum

ORDRE 13/2021, de 21 d'octubre, de la Conselleria d'Hisenda i Model Econòmic, per la qual s'aproven els models d'autoliquidació i pagaments fraccionats de l'impost sobre activitats que incideixen en el medi ambient, en la modalitat d'activitat de transport d'energia elèctrica efectuada pels elements fixos del subministrament d'energia elèctrica. [2021/11970]  
Preàmbul  
  
L'article 154 de la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat, va establir l'impost sobre activitats que incideixen en el medi ambient com un mecanisme de compensació a la societat pel cost mediambiental generat per determinades activitats i com a instrument destinat a frenar la deterioració de l'entorn natural. El fet imposable de l'impost estava constituït pels danys, impactes, afeccions i els riscos per al medi ambient derivats de la realització, en el territori de la Comunitat Valenciana, de les activitats de producció d'energia elèctrica, producció, tinença, depòsit i emmagatzematge de determinades substàncies considerades perilloses i les que suposen l'emissió de determinats gasos contaminants a l'atmosfera.  
  
L'article 34 de la Llei 3/2020, de 30 de desembre, de la Generalitat, de mesures fiscals, de gestió administrativa i financera i d'organització de la Generalitat 2021, ha introduït una nova modalitat de l'impost destinada a gravar l'activitat de transport d'energia elèctrica efectuada pels elements fixos del subministrament d'energia elèctrica, que ha inclòs en la lletra b de l'apartat dos.1 de l'article 154 de la Llei 10/2012, de 21 de desembre.  
Els números 1 i 4 de l'apartat dotze de l'esmentat article 154 de la Llei 10/2012, de 21 de desembre, disposen l'obligació dels contribuents d'efectuar pagaments fraccionats i d'autoliquidar l'impost en el lloc i la forma que s'establisquen per ordre de la conselleria competent en matèria d'hisenda i d'ingressar l'import del deute tributari.  
  
D'altra banda, l'apartat dèsset de l'esmentat article autoritza el conseller competent en matèria d'hisenda perquè determine, mitjançant una ordre, els supòsits i les condicions en què els obligats tributaris i les entitats a què es refereix l'article 92 de la Llei general tributària podran presentar per mitjans telemàtics autoliquidacions, comunicacions i qualsevol altre document amb transcendència per a la gestió de l'impost, i també els supòsits i condicions en què l'esmentada presentació s'haurà de realitzar a través de mitjans telemàtics.  
En conseqüència, aquesta ordre té com a objecte aprovar els models necessaris per a la realització dels pagaments fraccionats i la presentació de l'autoliquidació de l'impost en la nova modalitat que recau sobre l'activitat de transport d'energia elèctrica efectuada pels elements fixos del subministrament d'energia elèctrica.  
La condició d'empresaris i professionals dels contribuents del tribut i la necessitat de promoure l'ús de tècniques, mitjans electrònics, informàtics i telemàtics, d'acord amb el que estableix l'article 96 de la Llei 58/2003, de 17 de desembre, general tributària, aconsellen establir com a obligatòria la presentació de les declaracions d'aquest impost per mitjans telemàtics.  
La norma s'adequa als principis de necessitat, eficàcia, proporcionalitat, seguretat jurídica, transparència i eficiència, als quals ha de subjectar-se l'exercici de la potestat reglamentària, de conformitat amb el que es disposa en l'article 129 de la Llei 39/2015, d'1 d'octubre, del procediment administratiu comú de les administracions públiques. Des del prisma de la seua necessitat i eficàcia, l'aprovació d'aquesta ordre constitueix l'instrument previst pel legislador per a l'aprovació dels models d'autoliquidació i ingrés de la nova modalitat impositiva. Atesos els principis de seguretat jurídica, coherència i mínima regulació, no s'ha considerat necessària la modificació del contingut de l'Ordre 7/2014, de 24 de març, de la Conselleria d'Hisenda i Administració Pública, que va aprovar els models d'autoliquidació i de pagaments fraccionats de les restants modalitats de l'impost, arran de l'experiència en la gestió de l'impost. Des del punt de vista de l'eficiència, la norma exclou càrregues administratives innecessàries i preveu l'ús de procediments telemàtics per a facilitar el seu compliment. Finalment, en matèria de transparència, s'han definit clarament els objectius d'aquesta norma i la seua justificació, i s'ha possibilitat la participació de les persones i associacions representatives d'interessos que pogueren veure's afectats per aquesta.  
  
En virtut d'això, en execució del que es disposa en la normativa esmentada, i, de conformitat amb les facultats conferides per l'article 64 del Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, pels articles 1 a 10 del Decret 171/2020, de 30 d'octubre, del Consell, pel qual s'aprova el Reglament orgànic i funcional de la Conselleria d'Hisenda i Model Econòmic i per l'article 28 de la Llei 5/1983, de 30 de desembre, del Consell, a proposta de la Direcció General de Tributs i Joc, i previs els tràmits i informes exigits per l'article 43 de la Llei 5/1983, de 30 desembre, del Consell, i també els exigits amb caràcter bàsic en els articles 127 a 133 de la Llei 39/2015, d'1 d'octubre, del procediment administratiu comú de les administracions públiques, conforme amb el Consell Jurídic Consultiu de la Comunitat Valenciana,  
  
  
  
ORDENE  
  
Article 1. Aprovació del model 637  
1. S'aprova el model 637 «Impost sobre activitats que incideixen en el medi ambient. Modalitat de transport d'energia elèctrica. Pagaments fraccionats», inclòs en l'annex I d'aquesta ordre.  
Per mitjà d'aquest model s'efectuaran els pagaments fraccionats de l'impost sobre activitats que incideixen en el medi ambient en la modalitat del fet imposable de «transport d'energia elèctrica efectuada pels elements fixos del subministrament d'energia elèctrica», a què es refereix la lletra b de l'apartat dos.1 de l'article 154 de la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat.  
2. Aquest model consta de tres exemplars:  
Exemplar per a l'Administració. Full d'autoliquidació.  
Exemplar per al subjecte passiu. Full d'autoliquidació.  
Exemplar per a l'entitat col·laboradora. Full d'autoliquidació.  
  
Article 2. Aprovació del model 638  
1. S'aprova el model 638 «Impost sobre activitats que incideixen en el medi ambient. Modalitat de transport d'energia elèctrica. Autoliquidació», inclòs en l'annex II d'aquesta ordre.  
Per mitjà d'aquest model s'efectuaran les autoliquidacions de l'impost sobre activitats que incideixen en el medi ambient en la modalitat del fet imposable de «transport d'energia elèctrica efectuada pels elements fixos del subministrament d'energia elèctrica», a què es refereix la lletra b de l'apartat dos.1 de l'article 154 de la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat.  
2. Aquest model consta de tres exemplars:  
Exemplar per a l'Administració. Full d'autoliquidació.  
Exemplar per al subjecte passiu. Full d'autoliquidació.  
Exemplar per a l'entitat col·laboradora. Full d'autoliquidació.  
  
Article 3. Presentació de declaracions  
1. En el cas que hagen de presentar declaracions a conseqüència de l'exercici de l'activitat de transport d'energia elèctrica prevista en la lletra b de l'apartat dos.1 de l'article 154 de la Llei 10/2012, de 21 de desembre, els subjectes passius estaran obligats a:  
a) Efectuar pagaments fraccionats, en concepte de pagaments a compte, per mitjà del model 637, en els 20 primers dies naturals dels mesos d'abril, juliol i octubre de cada any natural.  
b) Autoliquidar l'impost i a ingressar l'import del deute tributari, per mitjà del model 638, en els 20 primers dies naturals del mes següent a la fi del període impositiu.  
2. No hauran d'efectuar pagaments fraccionats ni presentar autoliquidacions els subjectes passius que realitzen activitats exemptes de l'impost.  
  
Article 4. Lloc i procediment de presentació  
1. La confecció dels models objecte d'aquesta Ordre s'efectuarà obligatòriament per via telemàtica.  
2. El pagament del tribut es podrà efectuar de manera telemàtica o per mitjà d'ingrés en qualsevol de les entitats col·laboradores en la recaptació dels tributs de la hisenda de la Generalitat.  
3. La presentació de la declaració s'efectuarà d'acord amb el que es preveu en l'Ordre de 21 de novembre de 2003, de la Conselleria d'Economia, Hisenda i Ocupació, per la qual s'estableixen les condicions generals i el procediment per a la presentació telemàtica de declaracions i declaracions liquidacions dels tributs la gestió dels quals correspon a la Generalitat.  
A aquest efecte, les persones contribuents o qui les represente usaran les accions oferides per les aplicacions posades a la seua disposició en la seu electrònica de la Generalitat.  
La transmissió telemàtica s'haurà de realitzar en la mateixa data en què tinga lloc l'ingrés resultant d'aquest. No obstant això, en el cas que hi haja dificultats tècniques que impedisquen efectuar la transmissió telemàtica de la declaració en la mateixa data de l'ingrés, podrà realitzar-se aquesta transmissió telemàtica fins al segon dia hàbil següent al de l'ingrés. Això no suposarà, en cap cas, que queden alterats els terminis de declaració i d'ingrés previstos en el punt 1 de l'apartat dotze de l'article 154 de la Llei 10/2012, de 21 de desembre.  
  
DISPOSICIÓ ADDICIONAL  
  
Única. Clàusula d'inexistència de despesa  
La implementació d'aquesta ordre, en tant que el seu únic cost per a la Generalitat és el derivat dels necessaris desenvolupaments d'adaptació en les aplicacions informàtiques de gestió tributària, serà duta a través dels mitjans ordinaris de desenvolupament, actualització i manteniment d'aquestes aplicacions, la qual cosa no implicarà augment de la despesa pública i, en tot cas, haurà de ser atesa amb els mitjans personals i materials de la conselleria competent en matèria d'hisenda.  
  
DISPOSICIÓ TRANSITÒRIA  
  
Única. Exigibilitat dels pagaments fraccionats en el període impositiu d'aprovació de l'ordre  
Els pagaments fraccionats en concepte de pagaments a compte seran exigibles en relació amb els trimestres naturals que s'hagueren iniciat amb posterioritat a l'entrada en vigor d'aquesta ordre.  
  
DISPOSICIÓ DEROGATÒRIA  
  
Única  
Queden derogades totes les disposicions d'igual o inferior rang que s'oposen al que s'estableix en aquesta ordre.  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
  
València, 21 d'octubre de 2021  
  
El conseller d'Hisenda i Model Econòmic,  
VICENT SOLER I MARCO